Torsten Schack Pedersen (V), 2009-04-30:
Som formanden sagde, er der her to forslag.
Det er en del af regeringens samlede skattereform, og det er to forslag, der er med til at skaffe finansieringen til skattereformen, som jo - jeg er nødt til at gentage det - sænker marginalskatten med 7 pct., nemlig fra 63 pct. til 56 pct., forhøjer grænsen for betaling af topskat, så der er færre danskere, der skal betale topskat.
Det har en gavnlig effekt på arbejdsudbuddet og er dermed med til at fremtidssikre det danske velfærdssamfund.
Jeg kan så forstå, i hvert fald når jeg ser i medierne, at det så ikke er den samme tilgang, oppositionen har til dansk økonomi.
Uanset at det må siges at være en bedre beskyttet hemmelighed, hvad oppositionen vil på skatteområdet, end hvad konspirationsteoretikere forestiller sig, at der skete i Area 51 i Nevadaørkenen, om påståede ufo-landinger, er der altså forlydender om en toptopskat eller en formueskat, hvilket er en gift for dansk skattesystem.
Men indtil videre er det ikke muligt at få præciseret, hvad de tanker går ud på.
Jeg glæder mig til at se det, for sådan et forslag vil gøre det umuligt at tiltrække højt kvalificeret arbejdskraft i Danmark.
Konstateringen af, at jo mere højt kvalificeret arbejdskraft, vi har, jo bedre bliver beskæftigelsen også for personer med mindre uddannelse,
betyder åbenbart ingenting.
Lad mig dog bare gentage, hvad Skattekommissionen slog fast: Hvis vi jager den rigeste procent af danskerne ud af landet, vil det efterlade et hul i de offentlige kasser på 25 mia. kr.
Det er ikke den tilgang, som vi synes vi skal have til det.
Disse forslag illustrerer med tydelighed, at det er gennem afskaffelse af særordninger, regler og undtagelser for erhvervslivet, at vi er med til at sikre en finansiering af lavere skat på arbejde.
Dansk erhvervsliv har talt for lavere marginalskatter.
Det ønske efterkommer vi, men erhvervslivet må også være med til at betale regningen.
Der sker en harmonisering af selskabers aktie- og udbyttebeskatning.
3-års-reglen, som giver mulighed for skattefrie gevinster, afskaffes.
For unoterede aktier kan selskaberne dog selv vælge, om der skal anvendes lagerbeskatning eller beskatning efter realisationsprincippet.
Denne valgmulighed er udtryk for, at regeringen er meget optaget af, at der er optimale vilkår for tilvejebringelse af kapital, og af at sikre gode vilkår for nye virksomheder, iværksættere og vækstvirksomheder.
Og forslaget er netop blevet justeret for at sikre, at vi fortsat fremover er et attraktivt land at drive virksomheder og investere i.
For selskabers beholdning af porteføljeaktier vil der, som det allerede sker i dag for pengeinstitutter ved beregning af pensionsafkastbeskatning, ske lagerbeskatning.
En række særregler om fradrag for bl.a. revisor- og advokatomkostninger afskaffes.
Regler for genvundne afskrivninger strammes op.
Alt dette sikrer provenu til skattereformen.
Og det har som sagt været dansk erhvervslivs klare ønske, at vi i Folketinget skulle gøre noget ved de alt for høje marginalskatter.
Erhvervslivet har også tilkendegivet, at det var helt o.k., at dansk erhvervsliv skulle være med til at finansiere lavere skat på arbejde.
Det er i den forbindelse værd at bemærke, at den højere lønsumsafgift for den finansielle sektor først træder i kraft i 2013.
Så det er på den anden side af den finansielle krise, der raser i øjeblikket.
Forslagene her er som sagt en del af finansieringen af skattereformen.
Det er en skattereform, som fortsætter regeringens skattepolitik gennem de sidste 7 år ved at sikre lavere skat på arbejde, og det er en skattereform, som følges op af en fortsættelse af skattestoppet.
Vi har brug for, at der er klarhed om skatten.
Det har virksomhederne brug for, og det har borgerne brug for.
Det er med til at sikre et attraktivt investeringsklima, og det er med til at sikre borgerne tryghed.
Det har vi i Venstre været stolte af at kunne stå på mål på siden november 2001, og det vil vi også i fremtiden.
Der er klare budskaber; der er ingen slinger i valsen.
Det må jeg også i den her anledning kvittere hr. Villy Søvndal fra Socialistisk Folkeparti for, for der har meldingen i hvert fald været klar: Der er ikke opbakning til et skattestop før, under og efter en skattereform.
Jeg kvitterer for klar tale.
Sådan kunne jeg ønske mig, at det var på flere punkter.
Vi har som sagt her at gøre med en del af skattereformen; en skattereform, som vi i Venstre bakker varmt op.
Og et forslag til en skattereform skal selvfølgelig være fuldt finansieret, så vi støtter disse forslag.